钦定古今图书集成/方舆汇编/职方典/第1391卷 > 《虞衡志》
## 钦定古今图书集成/方舆汇编/职方典/第1391卷 > 《虞衡志》

生𥟖、熟黎。黎，海南四郡岛土蛮也。岛直雷州，出徐开渡半日至。岛之中，有黎母山，诸蛮环居四傍，号黎人。其山极高，常在云雾中，黎人自鲜识之。久晴，海氛清廓，时或见翠尖浮空，下犹洪濛也。山水分流四郡，熟黎所居，已阻且深。生黎之巢，外人不复有迹；黎母之巅，则虽生黎亦不能至。相传其上有人寿考逸乐，不与世接，虎豹险守，无路可扳，但觉水泉香美，绝异尔蛮去客地远不供赋役者名“生黎” ，耕作省地供赋役者名“熟黎” ，常插银铜锡钗，腰缭花布，执长靶刀，长鞘弓以竹为弦，荷长枪，跬步不舍去。熟黎能汉语，变服入州县墟市，日晚鸣角结队以归。

妇女高髻，钗上加铜环，耳坠垂肩。衣裙皆五色吉贝，无裤襦，但系裙数重，制四围合缝，以足穿而系之。群浴于川，先去上衣自濯，乃濯足渐升。

其裙至顶，以身穿入水浴已，则裙复自顶而下，身亦出水。绣面乃其吉礼。女年将及笄，置酒会亲属女伴，自施针笔，涅为极细虫蛾花卉，而以淡粟纹遍其馀地，谓之“绣面。” 女婢获则否。女工纺织得中国彩帛，拆取色丝和吉贝绵花，所谓“黎锦” 、黎单及鞍搭之类，精粗有差。

居处，架木两重，上以自居，下以蓄牧，婚姻折箭为定。聚会亦挝鼓歌舞。亲死不哭不粥食，惟食生牛肉，以为哀痛之至。葬则舁榇而行，令一人前行，以鸡子掷地，鸡子不破处，即为吉穴。客来未相识，主人先于隙间窥之。客俨然矜庄，始遣奴布席于地，客即坐，又移时，主人乃出，对坐不交一谈。少焉置酒，先以恶臭秽味尝客，客食不疑，则喜，继设酒中，遂相亲，否则遣客不复与交。会饮未尝舍刃，三杯后，各请弛备，虽解器械，犹置身傍也。一语不相能，则起而相戕。性喜仇杀，谓之“捉拗。” 所亲为人所杀，后见仇家人及其洞中种类，皆擒取，以荔枝木械之，要牛酒银瓶乃释，谓之“赎命。”

土产沉水诸香，漫山悉槟榔、椰子，木亦产小马、翠羽、黄蜡之属。与省地诸商人博易，甚有信而不受欺绐。商人有信，则相与如至亲，借贷有所不吝。岁望其一来，而不来，则数数念之。或负约不至，自一钱以上，虽数十年后，或擒其同郡人以为质，枷其项，关以横木，俟前负者来偿，乃释。负者或远或死，无辜被系累岁月至死乃已。复伺其同郡人来，亦枷系之。被系家人，往负债之家，痛诟责偿，或乡党率敛为偿，始解。凡负钱一缗，次年倍偿，两缗倍至十年乃止。本负一缗，十年为千缗，以故人不敢负其一钱。客或误杀其一鸡，则鸣鼓告众责偿曰：“某客杀我一鸡，当偿我一斗。” 一斗雌雄各一也。一雄为钱三十，一雌五十一斗。每生十子，五为雄，五为雌。一岁四产十鸡，并种当为六斗，六斗当生六十鸡。以此倍计，展转十年乃已。误杀其一鸡，虽富商亦偿不足，客其家，无敢损动其一毫。闽商值风水荡去其赀，多入黎地，耕种不归，官吏及省民经由村峒，必舍其家，恃以安。

海槎馀录

黎人考

黎俗，男女周岁即文其身，自云不然，则上世祖宗不认其为子孙也。身穿花厚布衣，露腿赤足，头戴漆帽，傍赘尺许雉毛二茎，披肩颔间，可耻也。男子家富者，两耳复赘盏口大银圈十数，为富侈，此所以为雕题离耳之国也。《寰宇记》有严皮榴花酒。

凡深村黎男妇众多，必伐长木，两头撘屋各数间，上覆以草，中剖竹，下横上直，平铺为楼板，其下则虚焉。登涉必用梯，其俗呼曰“阑房。” 遇晚，村中幼男女尽驱而上，听其自相谐偶。若婚姻仍用讲求，不以此也。自婺岭以北，有一种遐黎，习俗又与黎大异。居常以椰瓢蔽体，更阑习弓矢交易，误过其地，则烹食之，尤人不忍闻者。若寻常黎俗，藏置酒米、干肉、衣布之属，不于其家，必择一高坡之地，离家百步内外以章树略加缭绕回护，辇置其中，名曰“殷。” 虽村家丛杂，亦不相混。间有盗之者，每犯辄获法，曰“逐跙痕” ，即足迹也。余初不信，因彼自服而后然之。

黎人，善射好斗，积世之仇必报。每会亲朋，各席地而坐，饮酣，顾梁上弓矢，遂奋报仇之志，而众论称焉。其弓矢，盖其祖先有几次斗败之耻，则刻箭几次射于梁上以记之，故云“饮醉” 鼓众复饮，相与叫号，作狗吠之声，辄二三夜，自云本系狗种，欲使祖先知而庇之也。以次则宰羊脔肉，俵散就近村落，无不踊跃接受，克日起兵。仇家斗之，亦如此法。募兵应敌，临阵遇有州县公差人役，乐请观战。两家妇女亦各集本营。当退食之际，妇女争出营认箭，两不拘忌。其俗云：“男子仇只结于男子面上。” 若及妇女，则其父母家更添仇怨矣。其胜败追奔，亦各有程度，不少逾之数。中罹锋镝死者，密瘗之，父母妻子讳不悲泣，恐敌知其不武也。

黎村贸易处，近城则曰“市场” ，在乡曰“墟场” ，又曰“集场。” 每三日早晚二次，会集物货，四境妇女担负接踵于路，男子则不出也。其地殷实之家，畜妾多至四五辈，每日与物本令出门贸易，俟回收息，或五分三分不等，获利多者为“好妾” ，异待之。此黎獠风俗之难变也。